সীমিত ওভারের ক্রিকেটে মহেন্দ্র সিংহ ধোনিকে রাখার আর প্রয়োজন রয়েছে কি না, তা নিয়ে ইতিমধ্যেই প্রশ্ন তুলতে শুরু করেছেন বিশেষজ্ঞরা। যে তালিকায় রয়েছেন বীরেন্দ্র সহবাগ, ভি ভি এস লক্ষ্মণের মতো প্রাক্তনরা। নিউজিল্যান্ডের বিরুদ্ধে টি টোয়েন্টি সিরিজের দ্বিতীয় ম্যাচে ভারত হেরে যাওয়ার পরেই মাহির পিছনে উঠে পড়ে লাগেন নিন্দুকরা। ভারতের হারের জন্য দায়ী করা হয় তাঁকেই। 
তবে এ ব্যাপারে অধিনায়ক বিরাট কোহলি ও ভারতের কোচ রবি শাস্ত্রী বরাবরই ধোনির পাশে থেকেছেন। এবার ঝাড়খণ্ডের ক্রিকেটারের পাশে দাঁড়ালেন প্রথম বিশ্বকাপজয়ী দলের অধিনায়ক কপিল দেবও। সমালোচনা উড়িয়ে দেওয়ার পাশাপাশি কপিল একধাপ এগিয়ে আশা প্রকাশ করেছেন যে, ধোনি আগামী ২০২০-র টি টোয়েন্টি বিশ্বকাপেও গুরুত্বপূর্ণ ভূমিকা নেবেন। 

এই বিষয়ে অন্যান্য খবর

সেদিন ধোনিকে কেন গালাগাল দিয়েছিলেন, ১২ বছর বাদে কারণ জানালেন নেহরা


এক সর্বভারতীয় সংবাদমাধ্যমকে দেওয়া সাক্ষাৎকারে বিশ্বকাপজয়ী অধিনায়ক বলেন, ‘‘আমি বুঝতে পারি না, মাত্র কয়েকটা খারাপ পারফরম্যান্সের পরই লোকজন কেন ধোনির পিছনে পড়ে যায়। এক্ষেত্রে বয়সের কোনও সম্পর্কই নেই। সচিন যখন বিশ্বকাপ জেতে, তখন ওর বয়স ছিল ৩৮। তখন তো কেউ প্রশ্ন তোলেনি।’’
বলা বাহুল্য, কপিলের এই কথাতেই আশায় বুক বাঁধছেন ধোনি ভক্তরা। প্রিয় ক্রিকেটারকে যদি আরও দুটো বিশ্বকাপ খেলতে দেখা যায়, এর চেয়ে বড় পাওনা আর কিই বা হতে পারে!